CELEX: 32018R1629
Language: el
Date: 2018-07-25 00:00:00
Title: Κατ' εξουσιοδότηση κανονισμός (ΕΕ) 2018/1629 της Επιτροπής, της 25ης Ιουλίου 2018, για την τροποποίηση του καταλόγου νόσων που παρατίθεται στο παράρτημα II του κανονισμού (ΕΕ) 2016/429 του Ευρωπαϊκού Κοινοβουλίου και του Συμβουλίου σχετικά με τις μεταδοτικές νόσους των ζώων και για την τροποποίηση και την κατάργηση ορισμένων πράξεων στον τομέα της υγείας των ζώων («νόμος για την υγεία των ζώων») (Κείμενο που παρουσιάζει ενδιαφέρον για τον ΕΟΧ)

31.10.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 272/11
               
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2018/1629 ΤΗΣ ΕΠΙΤΡΟΠΉΣ
         της 25ης Ιουλίου 2018
         για την τροποποίηση του καταλόγου νόσων που παρατίθεται στο παράρτημα II του κανονισμού (ΕΕ) 2016/429 του Ευρωπαϊκού Κοινοβουλίου και του Συμβουλίου σχετικά με τις μεταδοτικές νόσους των ζώων και για την τροποποίηση και την κατάργηση ορισμένων πράξεων στον τομέα της υγείας των ζώων («νόμος για την υγεία των ζώων»)
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (EE) 2016/429 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, σχετικά με τις μεταδοτικές νόσους των ζώων και για την τροποποίηση και την κατάργηση ορισμένων πράξεων στον τομέα της υγείας των ζώων («νόμος για την υγεία των ζώων») (1), και ιδίως το άρθρο 5 παράγραφοι 2 και 4,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2016/429 θεσπίζει κανόνες για την πρόληψη και την καταπολέμηση των νόσων των ζώων που μεταδίδονται στα ζώα ή στον άνθρωπο, συμπεριλαμβανομένων κανόνων για την ιεράρχηση και την κατηγοριοποίηση των νόσων που προκαλούν ανησυχία στην Ένωση. Το άρθρο 5 του κανονισμού (ΕΕ) 2016/429 προβλέπει ότι εφαρμόζονται ειδικοί ανά νόσο κανόνες για την πρόληψη και τον έλεγχο των νόσων που απαριθμούνται στο εν λόγω άρθρο και στο παράρτημα II του εν λόγω κανονισμού. Επιπροσθέτως, στο άρθρο 5 παράγραφος 3 του εν λόγω κανονισμού καθορίζονται ορισμένα κριτήρια που πρέπει να ληφθούν υπόψη κατά την τροποποίηση του καταλόγου στο εν λόγω παράρτημα, ενώ οι παράμετροι αξιολόγησης που πρέπει να χρησιμοποιούνται για να προσδιορίζεται κατά πόσον μια νόσος πληροί τις προϋποθέσεις που απαιτούνται για να καταγραφεί σύμφωνα με το εν λόγω άρθρο καθορίζονται στο άρθρο 7 του εν λόγω κανονισμού.
                  
               
                     (2)
                  
                  
                     Επιπλέον, το άρθρο 275 του κανονισμού (ΕΕ) 2016/429 προβλέπει ότι η Επιτροπή αναθεωρεί, το αργότερο έως τις 20 Απριλίου 2019, τον κατάλογο νόσων που περιλαμβάνεται στο παράρτημα II του εν λόγω κανονισμού.
                  
               
                     (3)
                  
                  
                     Η Επιτροπή αξιολόγησε σε συστηματική βάση τις νόσους των ζώων για τις οποίες απαιτείται παρέμβαση της Ένωσης με τη βοήθεια της Ευρωπαϊκής Αρχής για την Ασφάλεια των Τροφίμων (EFSA), με βάση την επιστημονική εμπειρογνωμοσύνη που παρέχουν τα εργαστήρια αναφοράς της ΕΕ για την υγεία των ζώων και τα διεθνή πρότυπα του Παγκόσμιου Οργανισμού για την Υγεία των Ζώων (OIE). Για τους σκοπούς της εν λόγω αξιολόγησης, η Επιτροπή χρησιμοποίησε τα κριτήρια που καθορίζονται στο άρθρο 5 παράγραφος 3 του κανονισμού (ΕΕ) 2016/429 και τις παραμέτρους αξιολόγησης που καθορίζονται στο άρθρο 7 του εν λόγω κανονισμού.
                  
               
                     (4)
                  
                  
                     Οι αξιολογηθείσες νόσοι αποτελούνται από 39 νόσους που περιλαμβάνονται επί του παρόντος στο παράρτημα II του κανονισμού (ΕΕ) 2016/429, καθώς και άλλες 19 νόσους, ιδιαίτερης σημασίας για μέτρα πρόληψης και ελέγχου νόσων ή για μέτρα για το εμπόριο, όπως η ενζωοτική λεύκωση των βοοειδών, η λοιμώδης ρινοτραχειίτιδα των βοοειδών ή η λοίμωξη από ιό της νόσου του Aujeszky, και ορισμένες άλλες νόσοι που έχουν καταγραφεί από τον ΟΙΕ, όπως η τρυπανοσωμίαση (Trypanosoma evansi) ή η λοιμώδης πλευροπνευμονία των αιγών.
                  
               
                     (5)
                  
                  
                     Για τους σκοπούς των αξιολογήσεων ζητήθηκαν 29 επιστημονικές γνώμες από την EFSA σχετικά με διάφορες νόσους των ζώων. Για την παροχή τους, η EFSA ακολούθησε τη μέθοδο που ορίζεται στην επιστημονική γνώμη της η οποία εγκρίθηκε στις 5 Απριλίου 2017, σχετικά με την ειδική μέθοδο αξιολόγησης για την καταγραφή και την κατηγοριοποίηση των νόσων των ζώων στο πλαίσιο του νόμου για την υγεία των ζώων (2). Για τις λοιπές νόσους, οι αξιολογήσεις βασίστηκαν σε πρόσφατες γνώμες της EFSA ή σε πληροφορίες που παρέσχαν τα εργαστήρια αναφοράς της ΕΕ για την υγεία των ζώων. Όσον αφορά όλες τις αξιολογηθείσες νόσους, συνεκτιμήθηκαν τα σχετικά πρότυπα του ΟΙΕ.
                  
               
                     (6)
                  
                  
                     Τα αποτελέσματα των επιστημονικών αξιολογήσεων της EFSA ήταν ασαφή όσον αφορά ορισμένες νόσους όπως η τρυπανοσωμίαση (Trypanosoma evansi) (3), η ενζωοτική λεύκωση των βοοειδών (4), η τύπου Βενεζουέλας εγκεφαλομυελίτιδα των ιπποειδών (5), η προσβολή από Varroa spp. (βαρόαση) (6) και η λοίμωξη του κυπρίνου Koi από ερπητοϊό (7). Λαμβανομένων υπόψη των συζητήσεων που πραγματοποιήθηκαν κατά τις συνεδριάσεις της ομάδας εμπειρογνωμόνων σχετικά με την υγεία των ζώων (8), οι εν λόγω πέντε νόσοι πληρούν τα κριτήρια που καθορίζονται στο άρθρο 5 παράγραφος 3 του κανονισμού (ΕΕ) 2016/429. Κατά συνέπεια, οι εν λόγω νόσοι θα πρέπει να περιληφθούν στον κατάλογο που παρατίθεται στο παράρτημα II του εν λόγω κανονισμού.
                  
               
                     (7)
                  
                  
                     Τα αποτελέσματα των επιστημονικών αξιολογήσεων που διενεργήθηκαν έδειξαν ότι η φυσαλιδώδης νόσος των χοίρων (9), η φυσαλιδώδης στοματίτιδα (9), το επιζωοτικό ελκογόνο σύνδρομο (10) και η λοιμώδης παράλυση των χοίρων δεν πληρούν τα κριτήρια που καθορίζονται στο άρθρο 5 παράγραφος 3 του κανονισμού (ΕΕ) 2016/429. Κατά συνέπεια, οι εν λόγω νόσοι θα πρέπει να διαγραφούν από τον κατάλογο που παρατίθεται στο παράρτημα II του εν λόγω κανονισμού.
                  
               
                     (8)
                  
                  
                     Παράλληλα, η τρυπανοσωμίαση (Trypanosoma evansi) (3), ο αιμορραγικός πυρετός Ebola (11), η παραφυματίωση (12), η ιαπωνική εγκεφαλίτιδα (13), ο πυρετός του Δυτικού Νείλου (14), ο πυρετός Q (15), η λοιμώδης ρινοτραχειίτιδα των βοοειδών/λοιμώδης φλυκταινώδης αιδοιοκολπίτιδα των βοοειδών (16), η ιογενής διάρροια των βοοειδών (17), η καμπυλοβακτηρίωση γεννητικών οργάνων των βοοειδών (18), η τριχομονάδωση (19), η ενζωοτική λεύκωση των βοοειδών (4), η λοιμώδης πλευροπνευμονία των αιγών (20), η επιδιδυμίτιδα του προβάτου (Brucella ovis) (21), η λοίμωξη από Burkholderia mallei (μάλη), η λοίμωξη από ιογενή αρτηρίτιδα των ιπποειδών, η λοιμώδης αναιμία των ιπποειδών, η δουρίνη, η λοιμώδης μητρίτιδα των ιπποειδών, η εγκεφαλομυελίτιδα των ιπποειδών (τύπου Ανατολικής και Δυτικής Αμερικής) (22), η λοίμωξη από ιό της νόσου του Aujeszky (23), η λοίμωξη από ιό του αναπνευστικού και αναπαραγωγικού συνδρόμου του χοίρου (24), η μυκοπλάσμωση των πτηνών (Mycoplasma gallisepticum και M. meleagridis) (25), η λοίμωξη από ιούς της γρίπης των πτηνών χαμηλής παθογονικότητας (26), η χλαμυδίωση των πτηνών (27), η προσβολή από Varroa spp. (βαρόαση) (6), η προσβολή από Aethina tumida (μικρός κάνθαρος κυψελών) (28), η αμερικανική σήψη γόνου, η προσβολή από Tropilaelaps spp (28) και η λοίμωξη από Batrachochytrium salamandrivorans (29) πληρούν τα κριτήρια που καθορίζονται στο άρθρο 5 παράγραφος 3 του κανονισμού (ΕΕ) 2016/429. Κατά συνέπεια, οι εν λόγω νόσοι θα πρέπει να περιληφθούν στον κατάλογο που παρατίθεται στο παράρτημα II του εν λόγω κανονισμού.
                  
               
                     (9)
                  
                  
                     Επιπλέον, το άρθρο 2 παράγραφος 2 του κανονισμού (ΕΕ) 2016/429 ορίζει ότι ο εν λόγω κανονισμός ισχύει για τις μεταδοτικές νόσους, συμπεριλαμβανομένων των ζωοανθρωπονόσων, με την επιφύλαξη των κανόνων που ορίζονται στην απόφαση αριθ. 1082/2013/ΕΕ του Ευρωπαϊκού Κοινοβουλίου και του Συμβουλίου (30), στον κανονισμό (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου (31), στην οδηγία 2003/99/ΕΚ του Ευρωπαϊκού Κοινοβουλίου και του Συμβουλίου (32) και στον κανονισμό (ΕΚ) αριθ. 2160/2003 του Ευρωπαϊκού Κοινοβουλίου και του Συμβουλίου (33). Δεδομένου ότι οι νόσοι που καλύπτονται από τους κανόνες οι οποίοι προβλέπονται στις εν λόγω πράξεις, ήτοι η λιστερίωση, η σαλμονέλωση (ζωονοσογόνος σαλμονέλα), η τριχινέλλωση, η βεροτοξινογόνος E. coli και οι μεταδοτικές σπογγώδεις εγκεφαλοπάθειες (ΜΣΕ) καλύπτονται ήδη από ειδικούς τομεακούς κανόνες, θα πρέπει ως εκ τούτου να διαγραφούν από τον κατάλογο που παρατίθεται στο παράρτημα II του κανονισμού (ΕΕ) 2016/429.
                  
               
                     (10)
                  
                  
                     Κατά συνέπεια, ο κατάλογος των νόσων στο παράρτημα II του κανονισμού (ΕΕ) 2016/429 θα πρέπει να τροποποιηθεί ανάλογα.
                  
               
                     (11)
                  
                  
                     Επομένως, ο κανονισμός (ΕΕ) 2016/429 θα πρέπει να τροποποιηθεί.
                  
               
                     (12)
                  
                  
                     Δεδομένου ότι ο κανονισμός (ΕΕ) 2016/429 εφαρμόζεται από την 21η Απριλίου 2021, οι τροποποιήσεις του οι οποίες πραγματοποιούνται με τον παρόντα κανονισμό θα πρέπει επίσης να εφαρμόζονται από την ίδια ημερομηνία,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το παράρτημα II του κανονισμού (ΕΕ) 2016/429 αντικαθίσταται από το κείμενο του παραρτήματος του παρόντος κανονισμού.
         
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από τις 21 Απριλίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 25 Ιουλίου 2018.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 84 της 31.3.2016, σ. 1.
         
            (2)  EFSA Journal 2017·15(7):4783.
         
            (3)  EFSA Journal 2017·15(7):4892.
         
            (4)  EFSA Journal 2017·15(8):4956.
         
            (5)  EFSA Journal 2017·15(8):4950.
         
            (6)  EFSA Journal 2017·15(10):4997.
         
            (7)  EFSA Journal 2017·15(7):4907.
         
            (8)  https://ec.europa.eu/food/animals/health/expert_group_en
         
            (9)  EFSA Journal 2012·10(4):2631.
         
            (10)  EFSA Journal 2011·9(10):2387.
         
            (11)  EFSA Journal 2017·15(7):4890.
         
            (12)  EFSA Journal 2017·15(7):4960.
         
            (13)  EFSA Journal 2017·15(7):4948.
         
            (14)  EFSA Journal 2017·15(8):4955.
         
            (15)  EFSA Journal 2010· 8(5):1595.
         
            (16)  EFSA Journal 2017·15(7):4947.
         
            (17)  EFSA Journal 2017·15(8):4952.
         
            (18)  EFSA Journal 2017·15(10):4990.
         
            (19)  EFSA Journal 2017·15(10):4992.
         
            (20)  EFSA Journal 2017·15(10):4996.
         
            (21)  EFSA Journal 2017·15(10):4994.
         
            (22)  EFSA Journal 2017·15(7):4946.
         
            (23)  EFSA Journal 2017·15(7):4888.
         
            (24)  EFSA Journal 2017·15(7):4949.
         
            (25)  EFSA Journal 2017·15(8):4953.
         
            (26)  EFSA Journal 2017·15(7):4891.
         
            (27)  Έκθεση της επιστημονικής επιτροπής για την υγεία και την ορθή μεταχείριση των ζώων που εγκρίθηκε στις 16 Απριλίου 2002, https://ec.europa.eu/food/sites/food/files/safety/docs/sci-com_scah_out73_en.pdf
         
            (28)  EFSA Journal 2013·11(3):3128.
         
            (29)  EFSA Journal 2017·15(11):5071.
         
            (30)  Απόφαση αριθ. 1082/2013/ΕΕ του Ευρωπαϊκού Κοινοβουλίου και του Συμβουλίου, της 22ας Οκτωβρίου 2013, σχετικά με σοβαρές διασυνοριακές απειλές κατά της υγείας και για την κατάργηση της απόφασης αριθ. 2119/98/ΕΚ (ΕΕ L 293 της 5.11.2013, σ. 1).
         
            (31)  Κανονισμός (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εκρίζωσης ορισμένων μεταδοτικών σπογγωδών εγκεφαλοπαθειών (ΕΕ L 147 της 31.5.2001, σ. 1).
         
            (32)  Οδηγία 2003/99/ΕΚ του Ευρωπαϊκού Κοινοβουλίου και του Συμβουλίου, της 17ης Νοεμβρίου 2003, για την παρακολούθηση των ζωονόσων και των ζωονοσογόνων παραγόντων, για την τροποποίηση της απόφασης 90/424/ΕΟΚ του Συμβουλίου και την κατάργηση της οδηγίας 92/117/ΕΟΚ (ΕΕ L 325 της 12.12.2003, σ. 31).
         
            (33)  Κανονισμός (ΕΚ) αριθ. 2160/2003 του Ευρωπαϊκού Κοινοβουλίου και του Συμβουλίου, της 17ης Νοεμβρίου 2003, για τον έλεγχο της σαλμονέλας και άλλων συγκεκριμένων τροφιμογενών ζωονοσογόνων παραγόντων (ΕΕ L 325 της 12.12.2003, σ. 1).
      
      
         
            ΠΑΡΑΡΤΗΜΑ
            «
                  
                     ΠΑΡΑΡΤΗΜΑ II
                     
                        ΚΑΤΑΛΟΓΟΣ ΝΟΣΩΝ ΤΩΝ ΖΩΩΝ
                     
                     
                                 —
                              
                              
                                 Λοίμωξη από ιό της πανώλης των βοοειδών
                              
                           
                                 —
                              
                              
                                 Λοίμωξη από ιό της νόσου της κοιλάδας Rift
                              
                           
                                 —
                              
                              
                                 Λοίμωξη από Brucella abortus, B. Melitensis και B. suis
                                 
                              
                           
                                 —
                              
                              
                                 Λοίμωξη από σύμπλεγμα Mycobacterium tuberculosis (M. bovis, M. caprae και M. tuberculosis)
                              
                           
                                 —
                              
                              
                                 Λοίμωξη από ιό της λύσσας
                              
                           
                                 —
                              
                              
                                 Λοίμωξη από ιό του καταρροϊκού πυρετού (ορότυποι 1-24)
                              
                           
                                 —
                              
                              
                                 Προσβολή από Echinococcus multilocularis
                                 
                              
                           
                                 —
                              
                              
                                 Λοίμωξη από ιό της επιζωοτικής αιμορραγικής νόσου
                              
                           
                                 —
                              
                              
                                 Άνθραξ
                              
                           
                                 —
                              
                              
                                 Τρυπανοσωμίαση (Trypanosoma evansi)
                              
                           
                                 —
                              
                              
                                 Αιμορραγικός πυρετός Ebola
                              
                           
                                 —
                              
                              
                                 Παραφυματίωση
                              
                           
                                 —
                              
                              
                                 Ιαπωνική εγκεφαλίτιδα
                              
                           
                                 —
                              
                              
                                 Πυρετός του Δυτικού Νείλου
                              
                           
                                 —
                              
                              
                                 Πυρετός Q
                              
                           
                                 —
                              
                              
                                 Λοίμωξη από ιό της οζώδους δερματίτιδας
                              
                           
                                 —
                              
                              
                                 Λοίμωξη από Mycoplasma mycoides υποείδος mycoides SC (λοιμώδης πλευροπνευμονία των βοοειδών)
                              
                           
                                 —
                              
                              
                                 Λοιμώδης ρινοτραχειίτιδα των βοοειδών/λοιμώδης φλυκταινώδης αιδοιοκολπίτιδα των βοοειδών
                              
                           
                                 —
                              
                              
                                 Ιογενής διάρροια των βοοειδών
                              
                           
                                 —
                              
                              
                                 Καμπυλοβακτηρίωση γεννητικών οργάνων των βοοειδών
                              
                           
                                 —
                              
                              
                                 Τριχομονάδωση
                              
                           
                                 —
                              
                              
                                 Ενζωοτική λεύκωση των βοοειδών
                              
                           
                                 —
                              
                              
                                 Ευλογιά των αιγοπροβάτων
                              
                           
                                 —
                              
                              
                                 Λοίμωξη από ιό της πανώλης των μικρών μηρυκαστικών
                              
                           
                                 —
                              
                              
                                 Λοιμώδης πλευροπνευμονία των αιγών
                              
                           
                                 —
                              
                              
                                 Επιδιδυμίτιδα του προβάτου (Brucella ovis)
                              
                           
                                 —
                              
                              
                                 Λοίμωξη από Burkholderia mallei (μάλη)
                              
                           
                                 —
                              
                              
                                 Λοίμωξη από ιογενή αρτηρίτιδα των ιπποειδών
                              
                           
                                 —
                              
                              
                                 Λοιμώδης αναιμία των ιπποειδών
                              
                           
                                 —
                              
                              
                                 Δουρίνη
                              
                           
                                 —
                              
                              
                                 Τύπου Βενεζουέλας εγκεφαλομυελίτιδα των ιπποειδών
                              
                           
                                 —
                              
                              
                                 Λοιμώδης μητρίτιδα των ιπποειδών
                              
                           
                                 —
                              
                              
                                 Εγκεφαλομυελίτιδα των ιπποειδών (τύπου Ανατολικής και Δυτικής Αμερικής)
                              
                           
                                 —
                              
                              
                                 Λοίμωξη από ιό της νόσου του Aujeszky
                              
                           
                                 —
                              
                              
                                 Λοίμωξη από ιό του αναπνευστικού και αναπαραγωγικού συνδρόμου του χοίρου
                              
                           
                                 —
                              
                              
                                 Λοίμωξη από ιό της ψευδοπανώλης των πτηνών
                              
                           
                                 —
                              
                              
                                 Μυκοπλάσμωση των πτηνών (Mycoplasma gallisepticum και M. meleagridis)
                              
                           
                                 —
                              
                              
                                 Λοίμωξη από Salmonella Pullorum, S. Gallinarum και S. arizonae
                                 
                              
                           
                                 —
                              
                              
                                 Λοίμωξη από ιούς της γρίπης των πτηνών χαμηλής παθογονικότητας
                              
                           
                                 —
                              
                              
                                 Χλαμυδίωση των πτηνών
                              
                           
                                 —
                              
                              
                                 Προσβολή από Varroa spp. (βαρόαση)
                              
                           
                                 —
                              
                              
                                 Προσβολή από Aethina tumida (μικρός κάνθαρος κυψελών)
                              
                           
                                 —
                              
                              
                                 Αμερικανική σήψη γόνου
                              
                           
                                 —
                              
                              
                                 Προσβολή από Tropilaelaps spp.
                              
                           
                                 —
                              
                              
                                 Λοίμωξη από Batrachochytrium salamandrivorans
                                 
                              
                           
                                 —
                              
                              
                                 Επιζωοτική νέκρωση του αιματοποιητικού
                              
                           
                                 —
                              
                              
                                 Ιογενής αιμορραγική σηψαιμία
                              
                           
                                 —
                              
                              
                                 Λοιμώδης νέκρωση του αιματοποιητικού
                              
                           
                                 —
                              
                              
                                 Λοίμωξη από ιό της λοιμώδους αναιμίας του σολομού με απαλειμμένη ιδιαίτερα πολυμορφική περιοχή (HPR)
                              
                           
                                 —
                              
                              
                                 Λοίμωξη του κυπρίνου Koi από ερπητοϊό
                              
                           
                                 —
                              
                              
                                 Λοίμωξη από Microcytos mackini
                                 
                              
                           
                                 —
                              
                              
                                 Λοίμωξη από Perkinsus marinus
                                 
                              
                           
                                 —
                              
                              
                                 Λοίμωξη από Bonamia ostreae
                                 
                              
                           
                                 —
                              
                              
                                 Λοίμωξη από Bonamia exitiosa
                                 
                              
                           
                                 —
                              
                              
                                 Λοίμωξη από Marteilia refringens
                                 
                              
                           
                                 —
                              
                              
                                 Λοίμωξη από ιό του συνδρόμου Taura
                              
                           
                                 —
                              
                              
                                 Λοίμωξη από ιό του συνδρόμου της κίτρινης κεφαλής
                              
                           
                                 —
                              
                              
                                 Λοίμωξη από ιό του συνδρόμου των λευκών κηλίδων
                              
                           
               »